
A bántalmazó tanár anatómiája - egy bántalmazó pedagógussal készült interjú tanulságai

Kulcsszavak: bántalmazó tanár; szisztematikus szakirodalmi áttekintés; kísérleti interjú
A bántalmazó tanár anatómiája - Egy bántalmazó pedagógussal készített interjú tanulságai
A kutatás célja a tanári bántalmazás jellemzőinek feltárása az elkövető pedagógusok oldaláról. A kutatás első szakasza során szisztematikus irodalmi áttekintést végeztem mind a nemzetközi, mind a hazai neveléstudományi diskurzusban a PRISMA (Paget et al., 2021) módszer segítségével. A szakirodalmi áttekintés során 11 releváns tanulmányt azonosítottam, amelyek a tanári bántalmazást az elkövetők perspektívájából vizsgálták. Az elemzés alapján a tanári bántalmazás hátterében gyakran alacsony önkontroll, kiégés és alacsony énhatékonyság áll. A szakirodalom feldolgozása után a félig strukturált interjú adatfelvételi módszeréhez kérdéseket és vizsgálati szempontokat állítottam össze. A kísérleti interjú egy korábban bántalmazó pedagógussal készült. A kísérleti interjú során arra kerestem választ, hogy a 10 leggyakoribb jellemző miként jelenik meg esetében, illetve megjelennek-e új, eddig kevésbé hangsúlyos jellemzők. 
Az eredmények szerint a szisztematikus irodalomáttekintés során feltárt jellemzők mentén megragadhatók azok a dimenziók, melyek alapján jellemezhetővé válhatnak a bántalmazást elkövető tanárok. A kísérleti interjú során új jellemzőt nem sikerült azonosítani, csupán a szakirodalomban már feltárt 10 jellemző közül 6 nyert megerősítést. A kísérleti interjú eredményei azt is mutatják, hogy a kutatás további szakaszaiban érdemes lesz nagyobb figyelmet fordítani a családi nevelésre, a kialakított kötődés mintázatokra és az érzelmi stabilitásra. A jövőben érdemes lehet a jellemzők közti kapcsolatok fényében is vizsgálni a bántalmazó tanárokat. A kísérleti interjú során összegyűjtött információk alapján később kialakíthatóvá válik egy kérdőív, amely szélesebb mintán is alkalmazható.



